Bl-Ingliż jgħidu time is money , il-ħin flus. Mhux ta' b'xejn. Għax meta nitkellmu dwar il-ħin bl-Ingliż, spiss nużaw espressjonijiet marbutin mal-flus. Ngħidu to spend time , letteralment tonfoq il-ħin (jiġ. tqatta' l-ħin), to invest time , tinvesti l-ħin, to waste time , taħli l-ħin, to put aside some time , twarrab jew tħalli ftit tal-ħin, to save time , letteralment tfaddal il-ħin. Din tal-aħħar bil-Malti wkoll inxebbhuha mal-infiq; ngħidu tiffranka l-ħin , bħalma ngħidu tiffranka lira . issa ħin il-futbol Il-minuti qishom muniti. Kollox sew. U l-futbol? Il-logħba s-sabiħa nitkellmu dwarha daqslikieku kienet gwerra. Fil-lingwaġġ tal-futbol, l-arena sportiva ssir il-kamp tal-battalja, il-plejers isiru s-suldati u t-tim l-armata, sieq jew ras il-plejer isiru l-arma u l-ballun il-munizzjon. Il-lingwaġġ tal-futbol hu kkaratterizzat minn metafori militari sewwasew għax il-futbol, bħall-gwerra, hu sport kompetittiv, bi ħsieb strateġiku, b'ħidma fi grupp, u jintemm bil-glorja tar-rebħa u bit-togħma qarsa tat-telfa. Il-futbol hu kompetizzjoni fiżika akkanita. Mhux ta' b'xejn li l-ġurnalisti u l-kummentaturi jqabbluh mal-gwerra u jfissruh b'metafori ta' battalja, tattika u strateġija. Kif jixhed il-kliem t'hawn taħt. tattakka Il-verbi tal-futbol aggressivi għaġeb. Il-plejer jattakka u l-gowler jiddefendi l-lasta. Kollha kemm huma jiġġieldu għall-ballun u jissieltu għar-rebħa tal-kampjonat jew tat-tazza tad-dinja. Tim b'saħħtu jiddomina l-partita jekk jassedja l-lasti avversarji u jibbumbardjahom . U meta plejer jixxuttja 'l fuq wisq jgħidu spara għoli. ħbieb u għedewwa U n-nomi mhux inqas belliġerenti. Waqt partita nitkellmu dwar attakk u kontrattakk , assedju , battalja u taqtigħa . Saħansitra massakru nużaw għal tim li jkun superjuri l-logħba kollha u jiskorja ħafna. Bħal fil-gwerra, fil-futbol teħtieġ tattika u strateġija . U kull logħba jkollha l- attakkanti u d- difensuri , l- avversarju jew l- għadu , imqar jekk għandna l-logħob ta' ħbiberija! U moħħok hemm, għax xutt qawwi u dirett jgħidulu kanun , bomba inkella missila . Ajma rasi! agħtu, agħtu Jekk toqgħod tifli l-frażijiet li nużaw, tkompli tikkonferma kemm il-futbol gwerra. Bħal meta ngħidu partita missielta , azzjoni perikoluża , konfront dirett , il-ħajt tad-difiża , fawl tattiku , thedded il-lasti , tbiegħed il-periklu , tiddomina territorjalment , taqsam jew tinfed id-difiża , u x'naf jien. il-politika Il-ħelwa hi li l-lingwaġġ tal-futbol kulma jmur qed isir għajn ta' metafori f'oqsma oħra tal-ħajja. Ngħidu aħna, fid-diskussjoni politika u soċjali spiss nisimgħu frażijiet bħal ballun politiku , partit b'tim magħqud , nuru l-karta s-safra lill-gvern , jiskorja politikament , il-kontribut tiegħu fil-kampanja ħafna jqisuh bħala fawl serju , il-poplu mhux ballun tal-futbol , ma jingħatax bis-sieq . Dan jixhed kemm il-preżenza tal-futbol hi qawwija mhux biss f'ħajjitna imma anki fi lsienna.
Il-futbol gwerra